Sfârșit cumplit pentru un bărbat de 51 de ani, din municipiul Suceava. Bărbatul, care lucra la o reprezentanță auto, s-a urcat într-un autoturism marca Mitsubitchi Lancer, care îi aparținea, și a mers în parcarea de la ”Rulmentul”, din Șcheia.
Acolo, după cum arată datele preliminare ale anchetei, a turnat benzină din două recipiente pe care le avea asupra sa, iar apoi a dat foc la mașină din interior.
Alarma s-a dat miercuri, în jurul orei 11.50, iar pompierii care au mers la fața locului cu o autospecială de stingere și cu echipajul SMURD-TIM (Terapie intensivă mobilă) au stins rapid incendiul. Numai că bărbatul nu a mai putut fi salvat, el fiind extras decedat.
La fața locului a mers și Poliția, inclusiv un ofițer criminalist, care din cercetări a stabilit că portierele nu erau blocate ca urmare a unui scurtcircuit, astfel încât bărbatul se putea autoevacua rapid.
Coroborat cu alte evenimente din trecutul celui decedat, anchetatorii cred că a fost vorba de sinucidere.
La începutul acestei luni, pe data de 3 mai, el a mai avut o asemenea tentativă. La vremea respectivă a înghițit 30 de pastile și a fost transportat în stare de inconștiență la Spitalul Județean Suceava, unde a fost salvat de medici.
Era diagnosticat cu depresie severă, iar dacă prima dată a putut fi salvat, acțiunea de miercuri a fost planificată de așa natură încât să nu poată da greș.
Nu se știe momentan dacă bărbatul a murit din cauza arsurilor sau din cauza fumului rezultat din incendiu. Aceste aspecte vor fi lămurite de medicii legiști care urmează să facă necropsia, dar oricum este doar o chestiune de nuanță care nu schimbă cu absolut nimic datele problemei.